Na podlagi 12. in 13. člena Zakona o varstvu kulturne dediščine (Uradni list RS, št. 16/08, 123/08, 8/11 – ORZVKD39, 90/12, 111/13, 32/16 in 21/18 – ZNOrg), 17. člena Statuta občine Nazarje (Uradno glasilo SO, št. 59/2019) in na predlog Zavoda za varstvo kulturne dediščine Slovenije, Območne enote Celje (št. predloga za razglasitev spomenika EG-3084/2000-12, BKL z dne 01. 02. 2021) je Občinski svet Občine Nazarje na 25. redni seji dne 13. 10. 2022 sprejel

**ODLOK**

**o razglasitvi Tominškove kašče za kulturni spomenik lokalnega pomena na območju Občine Nazarje**

1. člen

(1) Za kulturni spomenik lokalnega pomena se razglasi enota dediščine Rovt pod Menino – Tominškova kašča (EŠD 11913).

(2) Enota iz prejšnjega odstavka ima poseben družbeni pomen, ki je umetnostni, arhitekturni, etnološki in zgodovinski.

(3) Kašča stoji na opuščeni kmetiji Tominšek v osrednje predelu naselja Rovt pod Menino, na parc. št. 1384/1 k.o. 940 Šmartno ob Dreti. Vrhkletna nadstropna kašča z zidano kletjo in lesenim zgornjim delom je s krajšo fasado potisnjena v breg. Neposredno pod objektom je speljana lokalna makadamska cesta Rovt pod Menino – Špitalič. Kaščo obdajajo opuščene kmetijske površine v zaraščanju in gozd. Domačija stoji na strmem pobočju nad dolino Voložnice, teren se spušča proti vzhodu.

2. člen

Vrednote, ki utemeljujejo razglasitev za spomenik lokalnega pomena, so:

* Kašča je pomembna z družbenega vidika in predstavlja lep primer ljudskega stavbarstva iz zadnje četrtine 17. stoletja.;
* Kašča ima ohranjeno avtentično stavbno substanco in konstrukcijsko zasnovo, ohranjeni so tlorisni in višinski gabariti.;
* Ohranjena je prvotna tlorisna zasnova in notranja razporeditev prostorov.;
* Pomembni so likovno-estetski elementi s tesarskimi posebnostmi, detajli in likovnimi poudarki (leseno stavbno pohištvo, lesene zveze, obdelava lesa…).;
* Znana datacija daje kašči dodatno zgodovinsko vrednost, saj predstavlja eno najstarejših kašč v Sloveniji.;
* Kašča je iz etnološkega, zgodovinsko-socialnega in gradbeno-razvojnega vidika pomemben vir za preučevanje načina življena in dela kmečkega prebivalstva lokalnega območja od zadnje četrtine 17. stoletja dalje.;
* Pomembna je za poznavanje in raziskovanje historičnih gradbenih materialov in njihove uporabe v obravnavanem prostoru.

3. člen

(1) Kulturni spomenik obsega stavbo št. 318 in del parcele št. 1384/1 obe k.o. 940 Šmartno ob Dreti.

(2) Vplivno območje spomenika obsega parcele št. 1383 (Z del), 1384/1 (preostali del), 1384/2, 1384/3 (S del) in 1418 (S del) vse k. o. 940 Šmartno ob Dreti.

(3) Meje kulturnega spomenika in vplivnega območja so določene na digitalnem katastrskem načrtu in vrisane na temeljnem topografskem načrtu v merilu 1 : 5000.

(4) Izvirnike načrtov iz prejšnjega odstavka hrani Zavod za varstvo kulturne dediščine Slovenije – v nadaljevanju ZVKDS, Območna enota Celje in Občina Nazarje.

4. člen

(1) Za spomenik velja varstveni režim, ki določa:

* Trajno varovanje in ohranitev kulturnih, arhitekturnih, likovnih, krajnskih, arheoloških ter zgodovinskih vrednost v celoti, njihovi izvirnosti in neokrnjenosti ter varovanje vseh vedut na objektu.;
* Varovanje stavbne mase, tlorisnih in višinskih gabaritov, konstrukcije zasnove in primarnih gradiv (gradbenih materialov).;
* Varovanje oblikovanosti zunanjščine objekta z detajli, likovnimi elementi, obliko in nakloni strešin s primarno kritino.;
* Varovanje funkcionalne zasnove notranjščine s stavbnim pohištvom in notranjo opremo.;
* Varovanje pripadajočega zunanjega prostora objekta, komunikacijske in infrastrukturne navezave na okolico.;
* Varovanje vedut na kulturni spomenik in s kulturnega spomenika na okolico.;
* Podrejanje vsake rabe in vseh posegov na objekt in njegovo neposredno okolico ohranjanju in vzdrževanju varovanih vrednot.;
* Omogočanje predstavitve celote in posameznih zaščitenih elementov ter omogočanje dostopnosti javnosti v meri, ki ne ogroža varovanih vrednost.;
* Prepoved predelav vseh sestavnih delov in likovnih prvin objektov, ki jo ovrednoteni kot del kulturnega spomenika.;
* Prepove postavljalna trajnega in začasnega značaja znotraj varovanega območja kulturnega spomenika, vključno z nadzemno in podzemno infrastrukturo ter nosilci reklam, razen v primerih, ki jih s kulturno varstvenim soglasjem odobri ZVKDS v skladu z vsebino in značajem spomenika.;
* Prepoved uničevanja, poškodovanja, odnašanja predmetov ter trgovanja s predmeti, ki so ovrednoteni kot del kulturnega spomenika.;
* Prepoved uporabe za namene, ki niso v skladu z estetsko pojavnostjo (npr. sončne elektrarne), znanstveno, kulturno in pedagoško vsebino spomenika.;
* Omogočanje izvajanja znanstvenoraziskovalnih in učno-demonstracijskih del, ki prispevajo k boljšemu poznavanju spomenika in k povečanju njegove pričevalnosti.;
* Poseg, ki je v interesu znanstvenih proučevanj, mora biti omejen na minimum, po presoji ZVKDS morajo biti zagotovljene predhodne arheološke raziskave.;
* Omogočanje izvedbe strokovnih opravil v skladu z nalogami javne službe.;
* Omogočanje poseganja v spomenik z vzdrževalnimi, sanacijskimi in raziskovalnimi deli (delna ali celovita prenova spomenika) pooblaščenim osebam s predhodnim pisnim soglasjem ZVKDS.;
* V primeru celovite prenove je možna sprememba namembnosti, pri čeme se mora raba podrejati lastnostim kulturnega spomenika v skladu s predhodnimi pisnimi kulturno varstvenimi pogoji ZVKSA.;
* V primeru oboroženega spopada se spomenik označi z znakom Haške konvencije.

(2) Za vse posege v kulturni spomenik, njegove dele ali območje spomenika je potrebno na osnovi predložene projekten dokumentacije oziroma skice z opisom predvidenih del, je treba predhodno pridobiti kulturno varstvene pogoje in na njihovi podlagi kulturno varstveno soglasje pristojne enote ZVKDS.

5. člen

(1) K kulturnemu spomeniku je določeno vplivno območje, s katerim se varuje poglede na spomenik in ohranja pripadajoče zemljišče k objektu, ki je nujno potreben za njegovo funkcioniranje.

(2) Znotraj vplivnega območja velja varstveni režim, ki določa varovanje pogledov na spomenik in ohranitev funkcionalnega zemljišča kot nepozidanega.

(3) V vplivnem območju je mogoča obnova obstoječih stavbišč ali nadomestne gradnje na istem mestu ali v njihovi neposredni bližini, ki v masi in gabaritih ne smejo presegati obstoječih stavb, novogradnje so v omenjenem obsegu možne v severozahodnem delu vplivnega območja, vendar ne smejo negativno vplivati na podobo kulturnega spomenika.

(4) Za vse posege v kulturni spomenik, njegove dele ali območje spomenika je potrebno na osnovi predložene projekten dokumentacije oziroma skice z opisom predvidenih del, je treba predhodno pridobiti kulturno varstvene pogoje in na njihovi podlagi kulturno varstveno soglasje pristojne enote ZVKDS.

(5) V vplivnem območju ni dovoljeno postavljati objektov začasnega značaja (kioskov) ter reklamnih panojev. Prav tako je omejeno parkiranje in promet ter asfaltiranje ali pretirano tlakovanje površin.

6. člen

Kulturni spomenik in njegovo vplivno območje sta namenjena:

* trajni ohranitvi kulturnih, arhitekturnih, likovnih, krajinskih, arheoloških ter zgodovinskih vrednot;
* povečanju pričevalnosti kulturnega spomenika;
* predstavitvi kulturnih vrednot spomenika in situ, v tisku in drugih medijih;
* dostopnosti javnosti na način, ki ne ogroža varovanja spomenika;
* učno-demonstracijskemu delu;
* znanstvenoraziskovalnemu delu.

7. člen

Kulturni spomenik je dostopen javnosti v obsegu, ki ne ogroža varovanja in namembnosti kulturnega spomenika ter pravic lastnika.

8. člen

Kulturni spomenik se označi v skladu s Pravilnikom o označevanju kulturnih spomenikov (Uradni list RS, št. 94/21), ki ne kvari likovne podobe ali posameznih delov kulturnega spomenika.

9. člen

Pristojno sodišče po uradni dolžnosti zaznamuje v zemljiški knjigi status kulturnega spomenika na parceli, navedeni v prvem odstavku tretjega člena tega odloka.

10. člen

Status vplivnega območja se v zemljiški knjigi ne zaznamuje.

11. člen

Nadzor nad izvajanjem tega odloka opravlja inšpektorat, pristojen za področje kulturne dediščine.

12. člen

Ta odlok začne veljati 15 dni po objavi v Uradnem glasilu slovenskih občin.

Številka: 032-0004/2018-\_\_\_\_

Datum: \_\_\_\_\_\_\_\_ 2022

 Občine Nazarje

 Matej Pečovnik, župan